1. Oснову члана 29. ст. 4 Закона о јавној својини („Службени гласник РС“, број 72/2011 и 88/201305/2014, 104/2016 – др.закон, 108/2016, 113/2017 и 95/2018), члана 184 Закона о општем управном поступку („Сл.гласник РС“,бр.18/2016 и 95/2018 – аутентично тумачење) и члана 40. Статута општине Чајетина („Службени лист општине Чајетина“, бр.2/2019), Скупштина општине Чајетина, на седници одржаној дана 17. јуна 2021.године, доноси
2. **О Д Л У К У**
3. **О ПРИБАВЉАЊУ У ЈАВНУ СВОЈИНУ НЕПОКРЕТНОСТИ – ЗЕМЉИШТА И ОБЈЕКАТА, КАТ.ПАРЦЕЛЕ 4548/13 КО ЧАЈЕТИНА – КУЋА МИЛИЋА ОД МАЧВЕ**

**1.ПРИБАВЉА СЕ** у јавну својину непосредном погодбом:

* земљиште означено као кат.парцела бр. 4548/13 КО Чајетина површине 395 m2, потес Златибор, по врсти градско грађевинско земљиште уписана у лист непокретности број 1713 КО Чајетина
* сви објекti изграђени на кат парцели 4548/13 КО Чајетина од којих је један уписан у лист непокретности број 1713 КО Чајетина као викенд кућа, бр. зг. 1, површине 30 m2
* 6 (шест) слика акадeмског сликара Милића Станковића ( Милића од Мачве) са златиборским мотивима, које имају статус припатка главне ствари- објекта и то :

„Завичајна поема“, 1981, 55х46 cm

„Сликар са Палисада“, 1975, 55x77 cm

„ Лонац из Злакусе“, 1993, 60,5 x 70 cm

„Окупација идеалног пејсажа“, 1996, 50 x 70,5 cm

„Налет рајснадли на планинске врхове“, 1997, 65 x 54 cm

„Зов планине“,1983, 31 x 25 cm

 уз **УСЛОВ:**

* да сврха и намена непокретности које се прибављају мора бити конципирана као „ Спомен кућа Милића од Мачве“
* да се изврши реновирање објекта у року од три године од закључења уговора
* да се првобитни изглед здања не сме мењати, осим неопходних малих интервенција и надоградњи по потреби
* да се преносиоци права на објекту и након купопродаје питају за сагласност за све евентуалне промене које ће се током реновирања вршити на објекту, као и за коначан изглед објекта.
* да се након реновирања направе садржаји као што су : сувенирница и мали кафе, из разлога самоодрживости, простор за чувара и галеријски део за потенцијалне изложбе других уметника и сликарске колоније
* да ће предметне слике по завршетку реновирања објекта у истом бити на одговарајући начин изложене у простору који за ту сврху буде одређен

за укупна износ накнаде од 115.000,00 еура у динарској противвредности по продајном курсу НБС на дан исплате.

**2.** О прибављању непокретности у јавну својину из тачки 1. ове одлуке закључиће се уговори између власника парцела и општине Чајетина.

Странке су дужне да приступе закључењу наведеног уговора у року од 30

 дана од дана правоснажног уписа у РГЗ СКН Чајетина Решења о озакоњењу предметног објекта који поступак ће бити покренут у складу са важећим Законом о озакоњењу, непосредно по објављивању предметне Одлуке о прибавању у јавну својину у сл. листу Општине Чајетина

**3.** Овлашћује се председник општине Чајетина, Милан Стаматовић да у име општине Чајетина закључи уговор из тачке 2. ове одлуке.

**4.** Уговор о прибављању непокретности из тачке 1.ове одлуке закључује се по претходно прибављеном мишљењу јавног правобранилаштва општине Чајетина и исти се оверава код јавног бележника а трошкови овере падају на терет Општине Чајетина.

**5.** Ова одлука ће се објавити у „Сл.листу општине Чајетина“ и ступа на снагу у року од осам дана по објављивању.

1.

***О б р а з л о ж е њ е***

Дана 18. децембра 2020 године, Општинској управи Чајетина обратила се породица пок. сликара Милића Станковића (Милића од Мачве) предлогом за прибављање у јавну својину Општине Чајетина кат.парцеле 4548/13 КО Чајетина, са постојећим објектима, и припадајућих 6 слика са златиборским мотивима, у циљу очувања сећања на покојног сликара, развијања туристичких капацитет Златибора, као и подстицања културних и уметничких садржаја и евентуалног успостављања сталне изложбене поставке.

Поступајући по захтеву поступајући орган утврдио је :

* увидом у лист непокретности број 1713 КО Чајетина за кат.парцелу 4548/13 КО Чајетина да је предметна парцела по врсти градско грађевинско земљиште укупне површине 395 m2 и да је на истој изграђен уписан објекат, викенд кућа површине 30 m2
* да је увидом на лицу места утврђено да поред уписаног објекта на парцели постоје изграђени и други објекти који са уписаним објектом представљају аутентичну уметничку целину
* да је на основу процене Министарства финансија – Одељења за контролу издвојених активности Ужице број 100-464-08-00111/2021-000 од 15.јуна 2021. године утврђена тржишна вредност предметног земљишта од 25.000,00 динара по m2 што укупно износи 9.875.000,00 динара.

Чланом 29. ст. 4 Закона о јавној својини прописано је да се непокретне ствари могу прибавити или отуђити непосредном погодобом, али не испод од стране надлежног органа процењене тржишне вредности непокретности (код отуђења) односно не изнад те вредности (код прибављања), ако у конкретном случају то представља једино могуће решење. Предлог акта односно акт о оваквом располагању мора да садржи образложење из кога се може утврдити постојање ових околности.

Имајући у виду изузетан значај и допринос лика и дела сликара Милића Станковића (Милића од Мачве) култури и уметности наше земље, као и чињеницу да су нека од његових дела настала на подручју и била инспирисана Златибором неоспоран је интерес прибавиоца да се сачува аутентичан грађевински комплекс – атеље у коме је он стварао заједно са припадајућим сликама и да исти буде

 презентован јавности у виду сталне поставке. Евидентно је да у конкретном случају предметно прибављање непокретности представља једино могуће решење као и да је посреди непокретност намењена за јавну намену, те су испуњени услови прописани чланом 29. ст. 4 Закона о јавној својини. Како предметни објекти и слике имају афекциону вредност за преносиоце – породицу, прихваћен је њихов предлог у погледу вредности истих.

Из напред изнетог чињеничног стања и важећих законских прописа одлучено је као у диспозитиву решења.

**УПУТСТВО О ПРАВНОМ СРЕДСТВУ:** Против овог решења није дозвољена жалба, нити се може покренути управни спор.

**СКУПШТИНА ОПШТИНЕ ЧАЈЕТИНА**

 **Број: 46 – 38 /2020-02 од 17.јуна 2021.године**

|  |  |
| --- | --- |
|  | **ПРЕДСЕДНИК****Скупштине општине,***Арсен Ђурић* |